Pia Christmas-Møller (KF), 2004-10-21:
Tillad mig at indlede med et par helt overordnede betragtninger om den arv, som skiftende socialdemokratiske regeringer har efterladt borgerlige.
I 1982 efterlod Socialdemokratiet en gældsbyrde til den borgerlige regering, der sagde sparto.
Det var arven.
Nu skal vi så høre for, at vi gør noget ved disse to meget triste eksempler på socialdemokratisk arv.
Jeg vil ikke anerkende, at gældsafvikling og forskningsindsats udelukker hinanden, er alternativer.
Tværtimod er det to sider af samme sag, nemlig viljen til at investere i fremtiden, viljen til at fremtidssikre vores velfærdsmuligheder.
Det, vi lever af i dag – i det omfang vi ikke gældsætter os – er jo fortidens investering i uddannelse, forskning, innovation og udvikling.
På præcis samme måde må vor generation være forpligtet til at investere i fremtiden, og det viser den borgerlige regering vilje og evne til.
Derfor skal det ikke være nogen som helst hemmelighed, at vi i Det Konservative Folkeparti er meget begejstrede for dette lovforslag på trods af de knubbede ord, som vi har hørt fra dele af oppositionen, og der kommer sikkert flere hen ad vejen, kan jeg se på fru Anne Grete Holmsgaard.
Det tager vi i strakt arm.
Vi er meget begejstrede, for det er endnu et konkret og langsigtet initiativ, som skal ses i sammenhæng med vores vilje til at investere i fremtiden, vores vilje til at fremtidssikre vores velfærdsmuligheder og dermed vores vilje til at prioritere forskning og udvikling.
Højteknologifonden er en nyskabelse, som supplerer – og altså ikke erstatter – bygger oven på de øvrige organer og institutioner på forskningsområdet, både hvad angår redskaber, og også hvad angår økonomi.
Det er blevet problematiseret i dag: Hvad er det, denne her fond kan, som det nye forskningsrådssystem ikke kan?
Jamen det, der er opgaven for denne nye fond, er særlig at fokusere på vækst og beskæftigelse i vores samfund.
Hvad er det, vi skal leve af?
Vi har været det i mange år, altså optaget af: Hvad skal vi leve af i fremtiden?
Fonden har som specifik målsætning at nurse opgaver, som kan nyde fremme i små og mellemstore virksomheder, altså de områder, der umiddelbart har potentiale erhvervsmæssigt.
På samme måde kan fonden altså ikke bruge sine penge på grundforskning.
Så bliver det problematiseret, at man er for specifik, for snæver i udvalgte temaer.
Her vil jeg gerne understrege, at for os i Det Konservative Folkeparti er det vigtigt, at vi ikke bliver opfattet som nogle, der nu vil detailstyre forskningen.
Det er ikke det, der lægges op til her.
M007.fm Page 442
Monday, November 1, 2004 10:03 AM
Vi vil godt være med til at påtage os en forståelse for, at der er behov for prioritering, men forslaget skal ikke opfattes som andet end et politisk signal om, at vi synes, at der kunne være en idé i at gå ind i nanoteknologien, bioteknologien og informations- og kommunikationsteknologien.
Det er ikke et udtryk for, at vi alene skal kigge på disse områder.
Det skal ske i bestyrelsen.
Her skal være armslængde.
For det afgørende for bestyrelsen er at honorere formålsparagraffen, nemlig at søge at styrke væksten og beskæftigelsen i vores samfund.
Det er den måde, hvorpå man skal forstå forslagets bemærkninger om nanoteknologi m.v.
Det er ikke et forsøg på at lave politisk detailstyring.
Vi anbefaler på det kraftigste lovforslaget.